รัฐบาลไทย-ข่าวทำเนียบรัฐบาล-ครม. อนุมัติจัดทำโครงการอาคารเช่าสำหรับผู้มีรายได้น้อย ปี 2559 ระยะที่ 1
วันจันทร์ที่ 12 มิถุนายน 2560
ครม. อนุมัติจัดทําโครงการอาคารเช่าสําหรับผู้มีรายได้น้อย ปี 2559 ระยะที่ 1
ผุ้ช่วยโฆษกรัฐบาลเผยคณะรัฐมนตรีมีมติอนุมัติจัดทําโครงการอาคารเช่าสําหรับผู้มีรายได้น้อย ปี 2559 ระยะที่ 1
วันนี้ ( 6 มิ.ย. 60) เวลา 14.55 น. ณ ศูนย์แถลงข่าวรัฐบาล ตึกนารีสโมสร ทําเนียบรัฐบาล ภายหลังเสร็จสิ้นการประชุมคณะรัฐมนตรี (ครม.) ซึ่ง พลเอก ประยุทธ์ จันทร์โอชา นายกรัฐมนตรี เป็นประธานฯ พันเอก อธิสิทธิ์ ไชยนุวัติ ผู้ช่วยโฆษกประจําสํานักนายกรัฐมนตรี ได้แถลงว่า ที่ประชุมคณะรัฐมนตรีได้พิจารณาเรื่อง ขออนุมัติจัดทําโครงการอาคารเช่าสําหรับผู้มีรายได้น้อย ปี 2559 ระยะที่ 1 โดยคณะรัฐมนตรีมีมติอนุมัติและเห็นชอบตามที่กระทรวงการพัฒนาสังคมและความมั่นคงของมนุษย์ (พม.) เสนอ ดังนี้
1. อนุมัติในหลักการการจัดทําโครงการอาคารเช่าสําหรับผู้มีรายได้น้อย ปี 2559 ระยะที่ 1 จํานวน 14 โครงการ รวม 4,388 หน่วย วงเงินลงทุนรวม 2,057.386 ล้านบาท ตามมติคณะกรรมการพัฒนาการเศรษฐกิจและสังคมแห่งชาติ ทั้งนี้ให้การเคหะแห่งชาติเริ่มดําเนินโครงการดังกล่าวได้เมื่อรายงานการวิเคราะห์ผลกระทบสิ่งแวดล้อมได้รับความเห็นชอบจากคณะกรรมการสิ่งแวดล้อมแห่งชาติแล้ว
2. เห็นชอบกรอบวงเงินอุดหนุนจากรัฐบาลโครงการอาคารเช่าสําหรับผู้มีรายได้น้อย ปี 2559 ระยะที่ 1 จํานวน 2,057.386 ล้านบาท โดยรายละเอียดเกี่ยวกับการจัดสรรเงินอุดหนุนดังกล่าว ให้เป็นไปตามความเห็นของสํานักงบประมาณ
สําหรับการกําหนดหลักเกณฑ์และคุณสมบัติของผู้เช่า ให้การเคหะแห่งชาตินําฐานข้อมูลผู้มีรายได้น้อยตามโครงการลงทะเบียนเพื่อสวัสดิการแห่งรัฐของกระทรวงการคลังที่เป็นปัจจุบันมาพิจารณาประกอบการดําเนินการ โดยให้ความสําคัญกับผู้มีรายได้น้อยตามโครงการดังกล่าวเป็นลําดับแรก และในการดําเนินโครงการ ให้การเคหะแห่งชาติคํานึงถึงความต้องการที่อยู่อาศัยของกลุ่มเป้าหมายอย่างแท้จริงและเหมาะสม เช่น สภาพ ขนาด และรูปแบบที่อยู่อาศัย สภาพแวดล้อม และเส้นทางการคมนาคม รวมทั้งความคุ้มค่าในการดําเนินการและการพัฒนาที่อยู่อาศัยที่ได้มาตรฐาน โดยให้การเคหะแห่งชาติกําหนดหลักเกณฑ์การเช่า การบริหารโครงการ และการทําสัญญาเช่าให้รอบคอบเพื่อให้ผู้มีรายได้น้อย ได้มีที่อยู่อาศัยเป็นของตนเองได้อย่างแท้จริงและป้องกันการขยายสิทธิ์ต่อหรือการเก็งกําไรของผู้ที่ต้องการแสวงประโยชน์ รวมทั้งให้ พม. กํากับดูแลให้การเคหะแห่งชาติดําเนินโครงการอาคารเช่าสําหรับผู้มีรายได้น้อย ปี 2559 ระยะที่ 1 ให้เป็นไปตามแผนและกรอบระยะเวลาที่กําหนด โดยให้การเคหะแห่งชาติจัดลําดับความสําคัญและดําเนินโครงการในส่วนที่มีความพร้อมก่อน และให้มีการติดตามและประเมินผลการดําเนินงานด้วย
สาระสําคัญของเรื่อง
พม. รายงานว่า
1. โครงการอาคารเช่าสําหรับผู้มีรายได้น้อย ปี 2559 ระยะที่ 1 อยู่ภายใต้แผนยุทธศาสตร์การพัฒนาที่อยู่อาศัย 10 ปี (พ.ศ. 2559-2568) และแผนการลงทุนโครงการพัฒนาที่อยู่อาศัยของ กคช.ปี 2558-2560 มีวัตถุประสงค์ของโครงการ เพื่อแก้ไขปัญหาความเดือดร้อนด้านที่อยู่อาศัยให้แก่ประชาชนผู้มีรายได้น้อยทั่วไปที่ยังไม่สามารถซื้อที่อยู่อาศัยเป็นของตนเองและไม่สามารถเข้าถึงที่อยู่อาศัยประเภทเช่าที่ได้มาตรฐานในตลาดได้ โดยมีกลุ่มเป้าหมาย คือ ครัวเรือนผู้มีรายได้น้อยที่มีขนาดครัวเรือนเฉลี่ยประมาณ 3-4 คน ส่วนใหญ่เป็นผู้ทํางานรับจ้างทั่วไป พนังงานบริษัท ผู้ค้าหาบเร่/แผงลอย และมีระดับการศึกษาต่ํากว่าปริญญาตรี จํานวน 4,388 หน่วย คิดเป็นจํานวนประชาชนผู้มีรายได้น้อยหรือกลุ่มแรงงาน ประมาณ 15,000 คน
รูปแบบอาคารในโครงการเป็นอาคารสูง 3 – 5 ชั้น เป็นห้อง 1 ห้องนอน ขนาดประมาณ 28 ตารางเมตร ทั้งนี้ ห้องพักอาศัยร้อยละ 10 ของอาคาร (ชั้นล่าง) จะจัดสรรให้เป็นห้องพักอาศัยเพื่อรองรับการอยู่อาศัยของครัวเรือนที่มีผู้สูงอายุและผู้พิการ โดยออกแบบตามแนวทางUniversal Design
ระยะเวลาดําเนินการ กคช.วางแผนที่จะเริ่มดําเนินการก่อสร้างปี 2560 และคาดว่าจะแล้วเสร็จในปี 2561 จํานวน 2,771 หน่วย และในปี 2562 จํานวน 1,617 หน่วย
พร้อมกันนี้ นายกรัฐมนตรี ได้ให้แนวนโยบายให้ดําเนินโครงการดังกล่าวในรูปแบบประชารัฐ และในอนาคตให้พิจารณาสิ่งปลูกสร้างอื่น ๆ ที่ไม่ได้ทําประโยชน์ให้นํากลับมาปรับปรุงใหม่สร้างสําหรับเป็นที่อยู่อาศัยให้กับประชาชนต่อไป
-----------------
กลุ่มประชาสัมพันธ์และเผยแพร่ สํานักโฆษก